ויקטוריוס

עלילה

עלילת הסדרה סובבת סביב הדמות טורי וגה, נערה מתבגרת שמתקבלת לתיכון לאומנויות הוליווד (תיכון עבור בני נוער בעלי כישרון בתחומי אומנות ההופעה). בפרק הראשון טורי נבחרה להחליף את אחותה הגדולה והפחות מוכשרת, טרינה, בהצגה, מאחר שטרינה השתמשה במוצר סיני המסייע לאנשים לשיר טוב יותר אך פיתחה תגובה אלרגית אליו. העלילה עוקבת אחרי טורי בניסיונה למצוא את המקום שלה באומנויות הוליווד ובמקביל מגיעה להרפתקאות ומצבים מצחיקים ופוגשת את חבריה, תלמידים בתיכון, המצטרפים אליה ועוזרים לה לאורך הדרך. קבוצת החברים של טורי כוללת בתוכה את אנדרה האריס, פלא מוזיקלי המזהה את כישרונה של טורי ומעודד אותה לעבור ללמוד בתיכון; רובי שפירו, פיתום מובך חברתית המסתובב עם בובתו, רקס פאוורס, שעבור רובי (וככל הנראה עבור כולם) הוא אדם אמיתי; ג'ייד ווסט, "ילדה רעה" גותית וצינית, בעלת יחסים מסובכים של חברות-אויבות עם טורי ונוהגת ללעוג לה לעיתים קרובות; קאט ולנטיין, ילדה מתוקה, תמימה ומטופשת למדי ובק אוליבר, בחור מציאותי ונאה ובנוסף החבר של ג'ייד, הם היו זוג עוד לפני התחלת העלילה של הסדרה, עד שבעונה 3 נפרדו בפרק "הזוג הגרוע ביותר", אך חזרו אחד לשנייה בהמשך העונה בפרק "טורי מחזירה את ג'ייד ובק". במשך הסדרה גם לטורי ובק היו רגעים בהם הם נמשכו אחד לשנייה ואף כמעט התנשקו פעמיים, אך טורי לא רצתה לסכן את החברות הזעירה שלה עם ג'ייד עבור זה. דמויות אחרות המעורבות בסדרה הן ארווין סייקוויץ, המורה למשחק; ליין אלכסנדר, היועץ של התיכון וסינג'ין ואן קליף, חבר כיתה משונה שבדרך כלל ממונה על השמע והווידאו.

ביטול הסדרה

תאריך השידור המקורי של הפרק האחרון בסדרה ויקטוריוס היה ב-2 בפברואר 2013, ועם סיומה נפוצו שמועות רבות על הסיבות לביטולה, בין היתר בשל ראיון שהעניקה אחת השחקניות בסדרה, אריאנה גרנדה, בו היא מצהירה ש"הייתה כל כך לא מאושרת על סט הצילומים בגלל מישהי". אולם מפיק הסדרה, דן שניידר מגלה על הסיבה האמיתית שהתבטלה ומסביר כי "לכל סדרה של ניקלודיאון חיי מדף של 60 פרקים בממוצע, כך עובד הערוץ ולכן זוהי אינה החלטה יוצאת דופן שלו לבטל את הסדרה כעת".

הפקת התוכנית

"ויקטוריוס" היא הסדרה החמישית שדן שניידר יצר עבור ניקלודיאון, אחרי "המופע של אמנדה", "דרייק וג'וש", "זואי 101" ו"iCarly". שניידר פגש את ויקטוריה ג'סטיס לראשונה בשנת 2005, כשהייתה בת שתים עשרה ונבחנה לתפקיד לולה מרטינז ב"זואי 101". לאחר שהורשם מהאווירה והמראה שלה, בחר אותה ולאחר שעבד איתה על שלושה פרקים, התקשר לניקלודיאון כדי לומר "מצאתי את הכוכבת הבאה שלכם." ג'סטיס המשיכה לשחק את לולה מרטינז בסדרה עד שנגמרה ב-2008. באותו הזמן, ערוץ דיסני, המתחרה העיקרי של ניקלודיאון, הגיע להצלחות ענקיות עם זיכיונות כמו "האנה מונטנה" ו"היי סקול מיוזיקל", שכללו בתוכם שירים מקוריים והצליחו לקבל מהמוזיקה הכנסות לא פחות גדולות מאלו שיצרו מהסדרות עצמן. ברצון "להגיע למקומות שבהם נמצאים ילדים", מנהלי ניקלודיאון פנו לשניידר וביקשו ממנו ליצור תוכנית עבור הערוץ שתהיה מבוססת על מוזיקה. בסביבות הסיום של "זואי 101", ג'סטיס זומנה לפגישה עם שניידר בה הם ישוחחו על סדרה אפשרית בה היא תככב. "ויקטוריוס" הייתה התוכנית הראשונה שהושקה בניקלודיאון בעשור של 2010. אמנם הפרק הראשון של "ביג טיים ראש" הושק כחודשיים לפניה, אך הפרק הראשון המקורי הושק עוד ב-2009.
בזמן ששוחחה על סוגים אפשריים לסדרה בזמן הפגישה, ציינה ג'סטיס שהיא למדה בחטיבת ביניים לאומנויות הופעה. הדבר סקרן את שניידר, שזיהה את כוח ההקסמה בסדרה העוסקת בתהילה. "אם יש משהו שלמדתי מילדים בימינו - ואני לא אומר שזה טוב או רע - זה שכל אחד מהם רוצה להיות כוכב", אמר שניידר. מג'ורי קון, שהייתה אז סגנית נשיא בכירה של שידור ופיתוח מקורי, הסכימה איתו. "כל ילד חושב שהוא במרחק חמש דקות ומקרה בר-מזל אחד מלהיות מפורסם", ציינה קון. היא אמרה שהתוכנית "iCarly" של שניידר, קומדיית מצבים על ילדה שמנחה סדרת רשת, קיבלה את השראתה מעלייתם של יוטיוברים והפכה לסדרה מוצלחת של ניקלודיאון.
ב-13 באוגוסט 2008, ניקלודיאון הודיעו שג'סטיס חתמה על הסכם "כישרון מלא ומוזיקה" עם החברה והסכימה לככב בקומדיה-מוזיקלית חסרת שם (לימים אלו) שתעסוק במתבגרת המגיעה לתיכון לאומנויות במה. בזמן שהחלו לעבוד על פיתוח התוכנית, שניידר אמר כי "אפילו שזה היה יותר נחמד אם ילדים היו רוצים יותר להיות מורים ועובדים סוציאליים במקום סלבריטאים, לפחות בויקטוריוס יראו עולם בו כולם עובדים על הכישרון שלהם". הפקות ניקלודיאון וקולומביה\אפיק לייבל גרופ השייכת לסוני מיוזיק אנטרטיינמנט הסכימו לסייע בהפקת הסדרה כשיתוף פעולה על מנת לפתח כישרון ולהשיק את המוזיקה שלהם.
ג'רי טריינור, פרז הילטון, ג'וש פק, קשה, נייתן קרס, דרייק בל, מירנדה סינגס וג'נט מקארדי הופיעו בסדרה בתור ניצבים או הופעת אורח.
העונה הראשונה של הסדרה החלה את צילומיה ב-5 באוקטובר 2009 וסיימה את צילומיה ב-14 באפריל 2010. במשך צילומים אלו הופקו 20 פרקים. הצילומים לעונה השנייה החלו ב-4 באוקטובר 2010 והסתיימו ב-23 בפברואר 2011. באוגוסט 2011, ג'סטיס אישרה שבקרוב הצילומים לעונה השלישית יחלו. כעבור חודשיים, ב-3 באוקטובר 2011 החלו לצלם את העונה. בתוכנית "7 סודות עם ויקטוריה ג'סטיס", ג'סטיס פירטה על לוח הזמנים השבועי של ההפקה וצוות השחקנים: התסריטים מודפסים בימי ראשון, בימי שני ושלישי צוות השחקנים עובר עליהם בקריאה מסביב לשולחן, בימים רביעי, חמישי, שישי ושבת הפרקים מצולמים ובימי ראשון הם צופים בפרקים שמופצים בעונה הנוכחית שמשודרת בימים ההם.
ג'סטיס סיפרה למגזין M באוגוסט 2012 ש"אנחנו לא הולכים לעשות עונה רביעית, זאת הפעם הראשונה שאני מדברת על זה. רק לפני כמה ימים גיליתי את זה. זה עצוב כי אני עם ניקלודיאון מאז שאני בת 12 וצוות השחקנים של ויקטוריוס הפך למשפחה שלי. בילינו הרבה זמן ביחד ונקשרנו אחד לשני על בטוח - אני אזכר בחוויה בחיבה רבה. זה קצת עושה הלם וקצת מר, אבל בסופו של דבר אולי זה לא דבר כזה נוראי - כולנו רוצים לעשות משהו משלנו ולהמשיך לגדול". באמריקה העונה השלישית חולקה לשניים, כך שבחישוב כולל ישנן 4 עונות.
הסדרה הסתיימה ללא פרק אחרון הולם, עובדה אליה התייחסו בסדרת ההמשך, "סאם וקאט", כשהסדרה האהובה של הדמויות הראשיות מתבטלת וקאט שואלת "איזו מן רשת מבטלת סדרה מבלי לתת לה פרק אחרון נורמלי?"

ליהוק

חלק מהשחקנים בויקטוריוס הופיעו בתוכניות של ניקלודיאון או במחזות ברודוויי לפני השתתפותם בויקטוריוס. בנוסף לזואי 101, ויקטוריה ג'סטיס הופיעה ב"iCarly" בפרק ספיישל "אני נלחמת בשלבי מרקס" בתור שלבי מרקס, בטרו ג'קסון, בלהקת האחים העירומים, ובThe Troop. יתרה מזאת היא גם שיחקה עם אוון ג'וגיה בסרט הטלוויזיוני של ניקלודיאון "!Spectacular". דניאלה מונט הופיעה ב"זואי 101" בשלושה פרקים שונים בתור ריבקה מרטין, בתור
טוטי בסרט הטלוויזיוני של ניקלודיאון "קסם של הורים - הסרט: טימי טרנר, תתבגר!", בפרק "אקדמיית כוכב בוקר" בסדרה "Supah Ninjas" השייכת לניקלודיאון גם היא ובסרט הטלוויזיוני השני של פרד ששודר בניקלודיאון, בתור ברת'ה. לאון ת'ומאס הופיע לא רק ב"איי קרלי" בפרק "אני מצילה את הטלוויזיה" בתור הרפר ובלהקת האחים העירומים אלא גם במחזות מוזיקליים כמו "מלך האריות", "הצבע הסגול", "קרולין, או שינוי" ובסרט ריקוד לאור ירח. אליזבת גיליס ואריאנה גרנדה שיחקו במחזה 13.

סטים

הסדרה מצולמת באולפני Nickelodeon On Sunset שברחוב Sunset Boulevard בהוליווד. על פי פאולה קפלן, סגנית נשיא בכירה לכישרון, "בעולם המבוגרים שלנו, לאף אחד מאיתנו אין זמן למשחקים. אבל כשמדובר בחיי ילד על סט, אנחנו לוקחים את זה ברצינות. באולפנים שלנו בSunset Boulevard, איפה שאנחנו מצלמים את "ויקטוריוס" ו"iCarly", החדרים מאחורי הקלעים ממולאים במשחקים, כמו משחק הווידאו 'להקת רוק'. אנחנו יוצרים סביבה בה העובדים יכולים ליהנות עם עמיתיהם ולקחת את זה בקלות"
עלילת הסדרה מתמקמת בתיכון אומנויות הוליווד. התמונות של חזיתו של בית הספר המוצגות בסדרה הן תמונות של תיכון ברבנק שבברבנק שנערכו באופן דיגיטלי. אזור הארוחות של התיכון הוא האזור האחורי של האולפנים מבחוץ שלידו קיים מגרש חניה. לפי דבריו של דייוויד הינקלי מניו יורק דיילי ניוז, "חוץ מהבתי ספר, ל"ויקטוריוס" יש את אותו המראה של "איי קרלי", כשרוב הסיטואציות מתרחשות במקום אחד עם מספר חפצי ריהוט ביתיים/תינוקיים שונים." בנוסף, בתוך הבית ספר ישנה מכונת משקאות שהופיעה גם ב"זואי 101".